ועדת הפנים והגנת הסביבה, כנסת 19, פרוטוקול מספר 60, 2013-07-01 14:00

מירי רגב: אני מתכבדת לפתוח את ישיבת ועדת הפנים והגנת הסביבה של הכנסת לדיון בשתי הצעות חוק שעוסקות במועד סיום שעון הקיץ: הצעת חוק קביעת הזמן (תיקון מס' 3), התשע"ג-2013 (מ/773), שיזמה הממשלה, והצעת חוק קביעת הזמן (תיקון – מועד סיום שעון קיץ), התשע"ג-2013 (פ/409/19), של חברי הכנסת ניצן הורוביץ, תמר זנדברג, אילן גילאון, עיסאווי פריג', מיכל רוזין וזהבה גלאון.

מירי רגב: על-פי החוק היום, שעון הקיץ מסתיים ביום ראשון הראשון שלאחר 1 באוקטובר.

מירי רגב: הצעות החוק שלפנינו מבקשות להאריך את תקופת שעון הקיץ עד יום ראשון האחרון בחודש אוקטובר, לפי ההצעה הממשלתית, או עד תחילת חודש נובמבר, לפי הצעת החוק הפרטית.

מירי רגב: למעשה, לפי ההצעות, תקופת שעון הקיץ בישראל תוארך ב-3 שבועות לפחות לעומת המצב היום.

מירי רגב: לפני שאבקש מן השר להציג את השינוי המתבקש, אני רוצה רק להודיע שחברי הכנסת שהגישו את הצעת החוק הפרטית הסכימו להצטרף להצעת החוק הממשלתית.

מירי רגב: לכן לפני שנדון בהצעת החוק הממשלתית נצביע בעד מיזוג ההצעות, שבעצם מסכימות עם הצעת החוק הממשלתית.

מירי רגב: חבר הכנסת ניצן הורוביץ, האם אני צודקת במה שאני אומרת?

ניצן הורוביץ: כן.

מירי רגב: יפה.

מירי רגב: אז נעבור קודם כול להצבעה על מיזוג ההצעות ולאחר מכן נעבור לדיון על הצעת החוק הממשלתית, שהיא המובילה.

מירי רגב: מי בעד מיזוג הצעת החוק הפרטית בהצעת החוק הממשלתית?

מירי רגב: מי נגד?

מירי רגב: בעד – 5

מירי רגב: נמנעים – אין ההצעה למזג את הצעת חוק קביעת הזמן (תיקון – מועד סיום שעון קיץ), התשע"ג-2012 (פ/409) בהצעת חוק קביעת הזמן (תיקון מס' 3), התשע"ג-2013 (מ/773), נתקבלה.

מירי רגב: 5 בעד, אחד נגד.

מירי רגב: הצעת החוק הפרטית מוזגה בהצעת החוק הממשלתית, ומרגע זה אנחנו עוברים לדון בהצעת החוק הממשלתית.

<תומר רוזנר: המיזוג כפוף לאישור של ועדת הכנסת.

מירי רגב: המיזוג כפוף לוועדת הכנסת.

מירי רגב: אנחנו נעביר מכתב, מייד עכשיו אם אפשר, לוועדת הכנסת שתדון בזה כדי שהמיזוג יאושר בוועדת הכנסת.

גדעון סער: זאת לא המשמעות בהצמדה?

מירי רגב: לא.

מירי רגב: על-פי התקנון אנחנו חייבים להעביר את זה לאישור ועדת הכנסת.

מירי רגב: על התועלות שבהארכת שעון הקיץ דיברו רבות, גם מבחינת החיסכון באנרגיה, צמצום תאונות דרכים, איכות החיים.

מירי רגב: בעצם שעון הקיץ, כפי שאנחנו רוצים להביא אותו, פועל כך גם במדינות אירופה כולה ובחלק ממדינות המזרח התיכון.

מירי רגב: כולנו מבינים את החשיבות של הצעת החוק שמגיעה היום להצבעה.

מירי רגב: יש מספר מתנגדים, שתיכף ניתן להם זכות דיבור וגם להעלות הסתייגויות.

מירי רגב: נצביע גם על ההסתייגויות שלהם, בעיקר הסוגיה של שעות הבוקר עם התפילה.

מירי רגב: יש הצעה נוספת שיציג אותה תיכף כאן חבר הכנסת זבולון קלפה בעניין שעות עבודה.

מירי רגב: נתייחס אליה גם בהצעת החוק הזאת.

מירי רגב: אני חוזרת ואומרת, אמרתי את זה גם לזבולון קלפה, אנחנו לא נצביע כאן על נושא חדש.

מירי רגב: נצביע כאן רק על הצעת החוק הממשלתית שהגיעה לאישור במליאה ונמצאת כאן להמשך חקיקה.

מירי רגב: אדוני שר הפנים, בבקשה.

גדעון סער: תודה, גברתי היושבת-ראש.

גדעון סער: אני מציע שלפני שאדבר נשמע בכמה דקות את יושב-ראש הוועדה שבחנה את הנושא הזה והכינה את תשתית ההמלצות למהלך שהחלטתי עליו, מר שמואל אבואב.

גדעון סער: אם אפשר תתמצת ותציג רק את העיקרים.

מירי רגב: שמואל אבואב, בבקשה.

מירי רגב: רק לטובת הפרוטוקול תציג את שמך ותפקידך.

<שמואל אבואב: אני יושב-ראש הוועדה לבחינת ההסדרים הקבועים בחוק קביעת הזמן של שעון הקיץ.

<שמואל אבואב: השר, בתאריך 21 באפריל, מינה את הוועדה וביקש מן הוועדה לסיים בתוך חודש ימים את עבודתה ולהגיש דוח, ואכן ב-23 במאי הגשנו לשר את עיקרי ההמלצות.

<שמואל אבואב: לוועדה מונו 10 אנשים מהקשת הרחבה של משרדי הממשלה, של הגופים הרלוונטיים לעניין, אנשים בעלי משקל סגולי, ניסיון וכולי.

<שמואל אבואב: זו הזדמנות גם להוקיר בפניהם תודה ושלמי הערכה על עבודתם החשובה.

<שמואל אבואב: איך הוועדה פעלה?

משה גפני: היה בה מישהו שמתמצא בנושא ההלכתי?

<שמואל אבואב: תיכף נדבר על הכול, מי הופיע בפניה והכול יוצג.

משה גפני: לא מי הופיע בפניה, אלא בין 10 חברי הוועדה.

גדעון סער: היו בוועדה 3 אנשים דתיים.

גדעון סער: אדם דתי שמקיים תורה ומצוות בוודאי מתמצא.

גדעון סער: היו לדעתי יותר חברים דתיים מאשר בוועדה הקודמת.

משה גפני: אני שואל האם היה מישהו שבקי בנושא ההלכתי, זה הכול.

גדעון סער: הופיעו גם רבנים בפני הוועדה.

משה גפני: שאלתי אם בתוך העשרה היה אחד שבקי בנושא ההלכתי.

<שמואל אבואב: היו 3 דתיים.

משה גפני: שמחת זקנתי שהיו דתיים.

גדעון סער: אל תתקוף את הציבור הדתי, חבר הכנסת גפני, זה ציבור חשוב...

משה גפני: בשביל זה באתי, לתקוף את הציבור הדתי...

משה גפני: שאלתי האם היה בוועדה אחד שמתמצא בנושא ההלכתי, זה הכול.

משה גפני: יכול להיות אדם חילוני, אבל שמתמצא בנושא ההלכתי.

משה גפני: הבנו.

<שמואל אבואב: על כל פנים, הוועדה פנתה ל-130 גופים במדינת ישראל מכל שדרות הציבור: דתיים וחילוניים, אנשי אקדמיה, אנשי מחקר, ארגונים ומשרדי ממשלה.

<שמואל אבואב: ערכנו סקירת ספרות של 60 מחקרים שנעשו בעולם, ב-78 מדינות שבהן הונהג שעון קיץ.

<שמואל אבואב: יתרה מכך, פנינו בקול קורא לציבור ב-6 עיתונים בכל השפות, בכדי לפתוח בפני הציבור את ההזדמנות להציג את עמדותיו, ומתוך מכלול הפניות הגישו לנו עמדות וחוות דעת כ-70 אנשים.

<שמואל אבואב: לפני שאני ניגש לנימוקים, מה ההצעה?

<שמואל אבואב: כפי שאמרה יושבת-ראש הוועדה, היום שעון הקיץ מופעל מיום שישי שלפני יום ראשון האחרון בחודש מרץ בשעה 2:00, ועד יום ראשון הראשון שלאחר 1 באוקטובר.

<שמואל אבואב: הכוונה וההצעה היא שמועד שעון הקיץ יותאם לנהוג באירופה, נתיישר עם אירופה, ושעון הקיץ יופעל מסוף חודש מרץ ועד סוף חודש אוקטובר, מיום שישי שלפני יום ראשון האחרון בחודש מרץ בשעה 2:00 ועד יום ראשון האחרון בחודש אוקטובר בשעה 2:00.

<שמואל אבואב: מה הנימוקים שהוועדה נימקה בהגיעה להחלטה הזאת?

<שמואל אבואב: הדבר הראשון הוא שתתווסף שעת אור.

<שמואל אבואב: בכדי לפשט את העניין, היום ב-20 אוקטובר בשעה 17:00 מחשיך ועם הארכת שעון הקיץ החשכה תרד בשעה 18:00, תהיה שעת אור נוספת אחת.

<שמואל אבואב: זאת אומרת, יש יותר אור.

משה גפני: חוץ מהבוקר.

<שמואל אבואב: תיכף נדבר על שעות הבוקר.

מירי רגב: תנו לו קודם להסביר.

מירי רגב: חבר הכנסת גפני, לא נרשמת לזכות דיבור.

מירי רגב: אני מבינה שזה זכות הדיבור שלך, בין לבין.

מירי רגב: יש דברים שלמדתי מיושב-ראש ועדת הכספים לשעבר...

<שמואל אבואב: ההחלטה הזאת תיטיב גם עם האדם, גם עם הציבור וגם עם המשק הישראלי.

<שמואל אבואב: זה פשוט משפר את איכות החיים.

<שמואל אבואב: גוף האדם מותאם לפעול באור.

<שמואל אבואב: בחשכה אדם הולך לישון.

יפעת קריב: שקלתם להזיז את זה ל-7?

<שמואל אבואב: ככל שיש יותר אור כך יש תחושה נוחה יותר של איכות חיים.

<שמואל אבואב: יתרה מכך, אנחנו שייכים לכפר גלובלי והזיקה בתחום התיירות, הכלכלה והתחבורה מתבקשת שתבוא לידי ביטוי גם בתחום שעון הקיץ.

<שמואל אבואב: לכן מצאו לנכון שיהיה נכון להתיישר עם מדינות אירופה בנושא הזה.

<שמואל אבואב: זה יתרום לכלכלה בשני מישורים, במישור התיירותי, כי התיירים יוכלו שעה נוספת לצאת לאתרים וכולי, וזה יוסיף גם לחיסכון באנרגיה בכך שיהיה פחות שימוש באנרגיה, בחשמל וכולי.

<שמואל אבואב: שעת אור נוספת תיטיב את הבטיחות בדרכים.

<שמואל אבואב: מאוד פשוט, בלילה רואים פחות טוב ונראים פחות טוב.

<שמואל אבואב: בלילה הנהג רואה 40 מטר, כמרחק הפנס של הרכב.

<שמואל אבואב: באור הוא רואה 400 ו-500 מטרים.

<שמואל אבואב: בכל המחקרים בארץ ובעולם אין ספק שמספר תאונות הדרכים בלילה עולה לאין שיעור מאשר ביום, וגם אופן הקטלניוּת שלהם.

<שמואל אבואב: לכן גם בעניין של פיקוח נפש וגם בהיבט של בטיחות בדרכים זה אחד הטיעונים שהוועדה מצאה לנכון להדגיש.

<שמואל אבואב: בנוסף לכך, זה מוסיף לבריאות, גם לבריאות הנפש וגם לבריאות הגוף.

<שמואל אבואב: הופיעו בפני הוועדה נציגי משרד הבריאות והציגו את הניתוחים ואת נייר העמדה.

<שמואל אבואב: זה מוסיף לביטחון האישי.

<שמואל אבואב: ילד שחוזר בשעה 17:00 בחשכה מרגיש פחות בטוח, הוריו מרגישים פחות בטוחים, הקשישים מרגישים פחות בטוחים.

<שמואל אבואב: אור מוסיף לביטחון האישי של בני האדם.

<שמואל אבואב: אנשי הציבור, גם בבדיקה שערכנו לפני כן במסקנות הוועדות השונות שפעלו, ואנשי דת והלכה קבעו ששעון הקיץ איננו סוגיה הלכתית.

<שמואל אבואב: אולי הוא איננו מיטיב עם כל שדרות הציבור החרדי והדתי, אבל הוא איננו שאלה הלכתית.

<שמואל אבואב: יתרה מכך, גם בוועדות קודמות ציינו את זה במסקנות של הוועדות השונות.

<שמואל אבואב: גם הרב לאו והרב בקשי-דורון, וגם הרב שלמה גורן בוועדות קודמות, וגם הרב אביחי רונסקי, כל אלה שהם ברי-סמכא קבעו את הקביעה, שאין קשר בין שעון הקיץ ובין הסוגיה ההלכתית.

<שמואל אבואב: זה מוסיף לנושא של תרבות שעות הפנאי.

<שמואל אבואב: היום כשהדור הצעיר ספון בדל"ת אמות הבית ומרותק למחשב ולאינטרנט, אל כל העולם הדיגיטלי, שעה נוספת של פעילות חברתית בחוץ, בחיכוך החברתי, באינטראקציה החברתית ישפר את תרבות שעות הפנאי בכלל, ואת התרבות המשפחתית בפרט.

<שמואל אבואב: בתמציתיות אלו עיקרי המלצות הוועדה ומצאנו לנכון להמליץ בפני השר להאריך את שעון הקיץ לכל חודש אוקטובר, להתיישר כאמור עם מדינות אירופה ולהביא לידי ביטוי את מה ששמענו מהיקף רחב של ציבור שהופיע בפני הוועדה.

מירי רגב: תודה רבה לך ולחברי הוועדה על העבודה ועל המסקנות.

מירי רגב: אדוני שר הפנים, בבקשה.

גדעון סער: תודה, גברתי היושבת-ראש, אני מודה לך על קביעת הדיון שבוע לאחר שמליאת הכנסת אישרה ברוב ברור, ברוב גורף את הצעת החוק לקביעת שעון הקיץ החדש.

גדעון סער: אני חושב שהרוב שבו התקבלה הצעת החוק בקריאה הראשונה – ואני מניח שלא יהיו פערים גדולים מדי גם בקריאה השנייה והשלישית – מלמד על כך שנמצא אחרי עשרות שנים של עיסוק בנושא הזה הפתרון הנכון ביותר מנקודת המבט של האינטרס של כלל אזרחי ישראל.

גדעון סער: לא רק מבחינת האינטרס של כלל אזרחי ישראל אלא גם מבחינת הרצון של הרוב הגדול של האזרחים במדינה.

גדעון סער: אינני רוצה לחזור על כלל הנימוקים שפירט בתמצית שמואל אבואב.

גדעון סער: באמת אני רוצה להודות מאוד לו ולחברי הוועדה.

גדעון סער: הוועדה היתה מגוונת מאוד, לא רק במובן של דתיים, מסורתיים וחילוניים, אלא היתה גם מגוונת מאוד מבחינת נקודות המבט והדיסציפלינות שמיוצגות בה וכולם הגיעו לאותה מסקנה, וזה אומר דרשני.

גדעון סער: על כן אני סבור שחשוב שהכנסת תאשר את ההסדר הזה ללא דיחוי.

גדעון סער: אני משוכנע שאנחנו נעשה דבר שיביא לשמחה גדולה בקרב אזרחי המדינה, ואלה גם התגובות.

גדעון סער: כמובן שאין דבר שזוכה במאה אחוז תמיכה, אני מקבל את כלל התגובות, אבל הוא באמת בתמיכה רחבה מאוד-מאוד-מאוד-מאוד.

גדעון סער: הועלתה סוגיה, התייחס שמואל אבואב לכך שלא מדובר בסוגיה הלכתית, וזה נכון, וגם העלו את זה חברי הכנסת החרדים במליאת הכנסת.

גדעון סער: אנחנו מודעים לטעמים מסוימים של נוחות שקשורים לתפילת "הנץ השחר" במרוצת חודש אוקטובר.

גדעון סער: אני חושב שלא מדובר בדבר שלא ניתן להתגבר עליו.

גדעון סער: אני חושב שהדלתא, קודם כול, אינה גדולה.

גדעון סער: זאת אומרת, אם אנחנו לוקחים את תחילת אוקטובר ואת סוף אוקטובר מבחינת שעת הזריחה, מדובר על 20 דקות הבדל, זה כל הסיפור בפער המרבי.

גדעון סער: אני מזכיר שאזרחי ישראל מתחילים לעבוד לא בשעה אחידה בכל מקום ומקום.

גדעון סער: ואני מזכיר שבדרך כלל – השנה זה לא כך כי השנה חגי תשרי יוצאים מוקדם מן הרגיל – חגי תשרי, בוודאי חג הסוכות שבו כלל עם ישראל נופש, לרבות הציבור הדתי והחרדי והחילוני, נופל בדרך כלל בחודש אוקטובר ולכן גם אין קושי מבחינת מקומות העבודה.

גדעון סער: ואני מדבר גם על הפרשי הזמן הלא גדולים, מכיוון שבעיה מסוימת של חוסר נוחות היתה יכולה להיות גם בהסדר הישן שהביא לכאן השר אלי ישי, לגבי הימים הראשונים של חודש אוקטובר, היא לא נולדה עכשיו.

גדעון סער: זאת אומרת, יש פה קושי קטן.

גדעון סער: אני לא אומר שהוא לא קיים, אבל אני אומר שניתן למצוא לא פתרונות.

גדעון סער: אגב, אני רוצה להזכיר שקיים פתרון בחוק שעות עבודה ומנוחה, שקובע: "העובד רשאי להתפלל במהלך יום עבודתו בהתאם לדרישות דתו.

גדעון סער: זמן התפילה ייקבע במקום העבודה בהתאם לצורכי העבודה ואילוציה ובהתחשב בדרישות דתו של העובד".

משה גפני: זה חוק של הרב רביץ זכרונו לברכה.

גדעון סער: קודם כול, אני חושב שזה חוק טוב.

גדעון סער: אני חושב שיש מענה, ואני לא חושב שהדבר הזה צריך לעכב.

גדעון סער: אני לא חושב שצריך לעשות תיקון חדש בחוק ולקבוע רשות לאחר לעבודה מטעמי תפילה.

גדעון סער: אגב, אני רק יכול לשער מה יהיה אם דבר כזה יקרה: מספר מתפללי תפילת "הנץ השחר" על הנייר יעלה בצורה משמעותית מאוד.

גדעון סער: הלוואי וזה היה נכון, הלוואי שזה יקרה באמת, אבל זה לא יקרה באמת.

גדעון סער: זה יקרה באמת כמו בנושא של הצהרת הדת של הבנות שלא משרתות ורבות מהן לא משרתות ולא מקיימות מצוות.

<קריאה: אדוני השר, מי כמוך יודע שההכרח מוליד דברים טובים.

גדעון סער: אם הייתי מאמין שדרך הפרוזדור הזה ניתן להגיע לכך שיותר יהודים יגידו את תפילת "הנץ השחר" הייתי שוקל לומר את זה.

אלי בן-דהן: מתוך שלא לשמה בא לשמה.

גדעון סער: לכן אני חושב שאנחנו צריכים לחוקק את הצעת החוק.

גדעון סער: בסופו של דבר החוק נבחן בניסיון.

גדעון סער: אחרי שנה של ניסיון אם יבוא מי שמופקד על חוק שעות עבודה ומנוחה, נדמה לי שזה שר הכלכלה נפתלי בנט, ויגיד לי: תשמע, אי אפשר.

גדעון סער: כמובן אני לא מאמין בזה לשנייה, אבל אני מדבר תיאורטית.

יעקב אשר: הוא לא יגיד את זה, אל תדאג.

גדעון סער: אני לא יודע.

גדעון סער: אגב, הוא הביע תמיכה חד-משמעית בחוק.

גדעון סער: ראיתי את המכתב שלו לוועדה.

גדעון סער: אבל היא לא היתה כמו התמיכה שלך, שהיא תמיכה מסויגת.

גדעון סער: לפעמים ניתן לשבש דבר גדול על-ידי דבר קטן.

גדעון סער: אני מציע לא לשבש.

גדעון סער: אם יבוא שר הכלכלה שנה אחרי שזה ייושם ויגיד: תראה, לא ניתן לשלב את הדבר הזה.

גדעון סער: אמנם כל יהודי שלא גר בישראל וגר בארצות-הברית או באנגליה וגם עובד וגם מתפלל את תפילת "הנץ השחר" מצליח לשלב, אבל נגיד שיש איזה משהו שהוא מפתיע וחדשני שאנחנו לא יכולים לתת עליו את הדעת, אחרי כל מה שאמרתי, אז הוא יוכל להגיש הצעת חוק ממשלתית ונוכל לדון בה.

גדעון סער: אבל אני לא מציע לעכב את ההצעה הזאת.

גדעון סער: אני חושב שהציבור בארץ, ברובו, אני לא אומר במאה אחוז, אבל ראיתי גם משאלים בציבור הדתי ושמואל אבואב גם ראה, וגם שם יש תמיכה לא מבוטלת בשעון קיץ.

גדעון סער: אני חושב שהציבור ברובו הגדול רוצה ללכת למהלך הזה כי הוא טוב, מכל אותם נימוקים שצוינו בדוח המפורט של הוועדה, ולמי שלא קרא, אני מפנה לאתר משרד הפנים כי הוא התפרסם במלואו וקיים שם.

מירי רגב: תודה.

מירי רגב: סגן השר בן-דהן, בבקשה.

אלי בן-דהן: קודם כול, שלא יהיו אי-הבנות, אנחנו תמכנו בהצעת חוק הארכת שעון קיץ, אנחנו לא מתנגדים.

אלי בן-דהן: אני חושב שבאמת זה לא סוגיה דתית.

אלי בן-דהן: זה סוגיה תרבותית-כלכלית, איך שנקרא לה, אבל היא לא עניין דתי.

אלי בן-דהן: אבל כן ביקשנו המתנה של שבועיים.

גדעון סער: זה דבר חדש מהיום.

גדעון סער: זה לא עלה בממשלה או בוועדת השרים לענייני חקיקה או במהלך הדיון בקריאה הראשונה.

גדעון סער: זה דבר שנולד היום.

אלי בן-דהן: קורה.

מירי רגב: בסדר, תעלה את הבקשה ונדון בה.

אלי בן-דהן: גדעון סער, אתה עושה מזה כאילו קרב.

אלי בן-דהן: אני לא בא להילחם אתך.

גדעון סער: לא, הרב בן-דהן, אני אומר את זה בידידות, כי אתה אומר "ביקשנו" ואני שמעתי על הדבר לפני שעה קלה.

מירי רגב: גם אני.

אלי בן-דהן: אנחנו לא עושים מזה מלחמת עולם, אבל אנחנו כן חושבים, מכיוון שמדובר אולי ב-10-11 ימי עבודה שיכולים להוות בעיה, ביקשנו שייכנס תיקון שיאפשר לעובד – צריך לזכור, יש עובדים רבים שמתחילים את העבודה ב-7 בבוקר.

אלי בן-דהן: הם לא יוכלו להתחיל לעבוד ב-7 בבוקר כי כאשר "הנץ החמה" הוא ב-6:50 התפילה מסתיימת לכל המוקדם בשעה 7:30 בבוקר.

גדעון סער: אבל הם יכולים להתפלל על-פי חוק שעות עבודה ומנוחה במקום העבודה.

אלי בן-דהן: אתה יודע לבד שלא בכל מקום עבודה יש אפשרות כזאת.

גדעון סער: מה זאת אומרת?

גדעון סער: זה חוק.

גדעון סער: אז שהשר בנט יאכוף את חוק שעות עבודה ומנוחה.

אורי מקלב: להתפלל בעבודה זה ללא ספר תורה, ללא מניין.

אורי מקלב: אתם סתם מפריחים דברים שאין להם שום בסיס.

אלי בן-דהן: לא בכל מקום יש אפשרות להתפלל.

מירי רגב: רגע, ומה עושים בצהרים?

אלי בן-דהן: בצהרים מתפללים ללא ספר תורה.

גדעון סער: אתם אומרים: יש לו רשות להתפלל במקום העבודה אבל בואו נשנה את החוק כדי שהוא יוכל לאחר.

אלי בן-דהן: אבל תן לי לסיים.

מירי רגב: התלמידים בבית-הספר או במקום אחר יחכו בין 8:00 ל-8:30 כדי שהמורה יוכל לבוא.

גדעון סער: מדוע הוא יאחר?

גדעון סער: הוא יאחר במובן הזה שהוא יצטרך להתפלל בדרך, ואם ירצה להתפלל בבית ואז לצאת אז זה לא איחור של חצי שעה או 20 דקות אלא איחור גדול יותר.

מירי רגב: איחור של שעה-שעה וחצי.

גדעון סער: אבל יש פתרון פשוט, וזה להתפלל על-פי חוק שעות עבודה ומנוחה.

משה גפני: אבל במקום העבודה אין ספר תורה.

אלי בן-דהן: הלוואי ובכל מקום היה אפשר להתפלל במקום העבודה.

אורי מקלב: גם אין מניין.

יעקב אשר: עוד סיבה למה לא לקבל חרדים לעבודה.

אלי בן-דהן: אני לא מבין מה הבעיה.

אלי בן-דהן: עושים מזה בעיה.

משה גפני: זה לא החרדים, זה הציונים הדתיים.

משה גפני: למה אתם סתם מדברים?

משה גפני: החרדים קמים ב-8:00.

משה גפני: אצלנו אין בעיה, רק אצלכם.

דוד צור: איך זה צץ עכשיו בדרך לפה?

משה גפני: לא בדרך לפה.

מירי רגב: סליחה, אנשים נרשמו לדיבור.

מירי רגב: הרב בן-דהן, בבקשה.

דוד אזולאי: אגיד לך איך זה צץ.

דוד אזולאי: לצערי הרב כאשר מינו את הוועדה לא מצאו לנכון להוסיף נציג של הרבנות לוועדה כדי לדון בעניין הזה.

מירי רגב: תיכף נתייחס לנושא הזה.

אלי בן-דהן: שישלים את שעות העבודה לאחר מכן, בסיום יום העבודה.

מירי רגב: חבר הכנסת דוד אזולאי ולאחר מכן חבר הכנסת אורי מקלב.

דוד אזולאי: קודם כול, אני חייב להגיד פה שלצערי הרב בוועדה של 10 אנשים מכובדים, כל אחד כבודו במקומו מונח, עם כל הכבוד, אף אחד מחברי הוועדה הוא לא פוסק הלכה.

גדעון סער: מי היה פוסק הלכה בוועדה שאלי ישי מינה?

דוד אזולאי: מי אמר שאלי ישי לא טעה?

גדעון סער: אני שואל, האם בכל ועדה יש פוסק הלכה?

גדעון סער: הופיעו בפני הוועדה רבנים.

דוד אזולאי: אדוני השר, הרי אתה היום שר הפנים.

דוד אזולאי: אתה חייב לחזור על אותן טעויות של השר הקודם?

דוד אזולאי: אז השר הקודם טעה.

דוד אזולאי: למה שאתה תטעה?

דוד אזולאי: ולך יש גם סיבה לא לטעות, מפני שאני פניתי אליך בכתב וביקשתי ממך, עוד לפני תחילת עבודתה של הוועדה.

דוד אזולאי: מה היה קורה לו היית ממנה נציג- - -

גדעון סער: גם השבתי לך.

דוד אזולאי: ראיתי מה השבת לי.

דוד אזולאי: השבת לי, ובזה יצאת ידי חובה, שהזמנת את נציג הרבנות הראשית להופיע בפני הוועדה ולא להיות שותף לכל דיוני הוועדה כמו כל שאר החברים.

דוד אזולאי: אני חושב שמן הראוי היה במדינה יהודית, כאשר אדוני יודע מה המשמעות של תיקון שעון הקיץ לציבור שמתפלל מדי יום ושלא יוכל להתפלל, אני חושב שמן הראוי היה שתקבל את עצתי.

דוד אזולאי: אני חושב שזה היה מכבד אותך אילו היית מצרף לחברי הוועדה את נציג הרבנות הראשית.

דוד אזולאי: אם חברי שר הפנים הקודם טעה, אתה לא חייב לטעות.

דוד אזולאי: אתה הרי בוודאי הולך עכשיו להיות שר הפנים ואתה תתקן עוד כמה דברים.

דוד אזולאי: באותה מידה לא תגיד ששר הפנים הקודם עשה ולכן אתה עושה אותו דבר.

דוד אזולאי: בעניין הזה, אדוני, טעית.

דוד אזולאי: אני חושב שראוי שהיית ממנה נציג של הרבנות הראשית לוועדה.

דוד אזולאי: עכשיו אני רוצה להתייחס לגופו של עניין.

דוד אזולאי: גם פה נאמרה אמירה שהשר הקודם קבע את שעון הקיץ כמדומני עד תחילת חודש אוקטובר.

דוד אזולאי: נכון, עד תחילת אוקטובר.

דוד אזולאי: כשאנחנו מדברים על תחילת אוקטובר, זמן הנץ החמה הוא ב-5:36.

גדעון סער: אלה לא הנתונים שבפניי.

אורי מקלב: בלי שעון קיץ זה 6:36.

אלי בן-דהן: הוא צודק, בלי שעון קיץ זה 5:36.

דוד אזולאי: אם הנץ החמה היא ב-5:36 ואנחנו מוסיפים שעה, זה 6:36.

דוד אזולאי: בסוף אוקטובר מדובר על שעה 7:00.

דוד אזולאי: 5:59 זה 6 בבוקר, שזה אומר בשעה 7:00.

דוד אזולאי: רבותי, מי שרגיל להתפלל בכל בוקר לא יעזור, לא עבודה ולא שום דבר, ימצא את הדרך תמיד להתפלל.

דוד אזולאי: אף אחד לא ילמד אותנו איך ומתי להתפלל.

דוד אזולאי: אני מדבר על אותם אנשי עמלי-יום שצריכים להשכים-קום, והם באמת רוצים להתפלל, וכתוצאה מכך הם פשוט נאלצים לא להשתתף במניין.

דוד אזולאי: את הדברים הללו אמרתי בוועדה והייתי בטוח שבוועדה בכל זאת ישמעו את הדברים וינסו לתקן את המעוות הזה.

דוד אזולאי: אני חושב שבעניין הזה אתם עושים עוול לאותם עובדים שצריכים להשכים-קום ולהגיע בבוקר לעבודה בשעה 7:00.

דוד אזולאי: הם לא יכולים להגיע לעבודה בשעה 7:00.

דוד אזולאי: יש להם שתי אפשרויות, או כפי שאדוני השר אמר, צריכים לאחר לעבודה, או- - -

גדעון סער: הזריחה היא ב-6:33 בתחילת חודש אוקטובר.

גדעון סער: הרי כל ההבדל הוא לכל היותר רבע שעה.

אורי מקלב: יש לחץ בתחבורה- - -

דוד אזולאי: אדוני השר, כשאתה מדבר על 6:33, זה לא 6:33.

דוד אזולאי: התפילה מתחילה כבר מוקדם יותר, ב-6:15.

דוד אזולאי: הוא מסיים את התפילה לקראת 6:50-7:00 ואז הוא צריך לצאת או לבית או לעבודה.

דוד אזולאי: תבין באיזה מצב אתה מעמיד אותו.

דוד אזולאי: כדי להמחיש לך את העניין הזה, יש לי הרגשה שאולי אתם לא יודעים על מה אתם מדברים.

דוד אזולאי: אני מציע לך, גדעון סער, אני מכיר אותך כיהודי מסורתי, כאיש מעשי.

דוד אזולאי: בוא פעם אחת בחורף, אתה ואני ניכנס לאיזה בית-כנסת שמתפללים בו ותראה את הפערים בין המניין של הקיץ ובין המניין בחורף.

דוד אזולאי: רבותי, אני אומר לכם, שלא תהיה פה מחשבה אחרת לאף אחד – אני בעד שעון קיץ.

דוד אזולאי: אני יודע עד כמה הוא טוב.

דוד אזולאי: אני פוחד להגיד לכם עד כמה הוא טוב כי אז תגידו: בואו נתקן כדי להזיק לציבור החרדי.

דוד אזולאי: זאת המציאות.

גדעון סער: חס וחלילה.

דוד אזולאי: אתה יודע מה טוב בשעון הקיץ, יש לנו ברוך-השם יום שישי ארוך כמו הגלות, שבאמת מספיקים לעשות את כל מה שצריכים.

דוד אזולאי: הנשים הצדקניות מספיקות לבשל וגם לנוח ביום שישי.

דוד אזולאי: ויש לנו את ערבי החגים, במיוחד ערב פסח, ואנחנו יודעים עד כמה זה טוב.

יפעת קריב: גם לנוח הן מספיקות?

דוד אזולאי: כן, גם לנוח הן מספיקות ביום שישי.

זבולון כלפה: כי הבעל עוזר להן, כי הבעלים עוזרים שם.

דוד אזולאי: אבל אני מסתכל על מוצאי שבת.

דוד אזולאי: היית שר החינוך.

דוד אזולאי: כשר החינוך הייתי מקווה שתבין אותי בעניין הזה.

דוד אזולאי: אני מדבר אתך מניסיוני בעבר כאיש חינוך.

דוד אזולאי: מה קורה במוצאי שבת?

דוד אזולאי: שבת יוצאת בשעה 20:30 ואולי אפילו ב-21:00 כשאנחנו מתקדמים יותר בלוח השנה.

דוד אזולאי: מה שקורה, הילדים הקטנים לא מספיקים שום דבר, הם מגיעים הביתה אחרי שעשו את ההבדלה, זה במקרה הטוב 21:30.

דוד אזולאי: מה לעשות, יש לי נכדים ויש לי ילדים ואני רואה את ההתמודדות ביום-יום.

דוד אזולאי: הם מגיעים הביתה במקרה הטוב בשעה 22:00.

דוד אזולאי: אני מפריע לך כאשר אני מדבר פה?

יפעת קריב: יש ישיבות סיעה.

דוד אזולאי: אם אני מפריע לך אפסיק לדבר, רק תגידי לי.

דוד אזולאי: היא צריכה להאיץ ביושבת-ראש?

אלי בן-דהן: גם לנו יש ישיבת סיעה ב-14:30.

מירי רגב: גם לנו יש ישיבת סיעה.

יפעת קריב: אף אחד לא ביקש לדחות את הישיבה, אבל ביקשנו לדבר לעניין.

גדעון סער: אני דווקא רוצה לשמוע את חבר הכנסת אזולאי.

גדעון סער: דיברת על מוצאי שבת.

אורי מקלב: אפשר לקבל החלטה להקדים את השעון בשעה?

אורי מקלב: בקלות שאתם מזיזים שעונים אתם יכולים עכשיו להקדים בשעה כדי שזה לא יתנגש בישיבות הסיעה.

משה גפני: אני מציע לסיים את הישיבה.

משה גפני: ליפעת קריב יש ישיבה.

משה גפני: אחרי תפילת מנחה.

דוד אזולאי: אבל אין לך ספר תורה, חבר כנסת גפני.

אורי מקלב: אני מציע להקדים עכשיו את השעון בשעה לשבוע הקרוב כדי שעכשיו זה לא יפריע לישיבות הסיעה.

דוד אזולאי: במוצאי שבת הילדים מגיעים הביתה במקרה הטוב בשעה 21:30-22:00 אבל הילדים האלה גם צריכים להשכים-קום והם קמים בחשכה.

דוד אזולאי: אני אומר לך כאיש חינוך, הילדים הגיעו ביום ראשון בבוקר עייפים.

דוד אזולאי: תבדקו את זה, אם אני טועה תגידו לי שאני טועה בעניין הזה.

דוד אזולאי: אני מדבר אתכם על עובדות.

דוד אזולאי: אני ממשיך הלאה.

דוד אזולאי: הרי כולנו מעודדים את הנשים לצאת לעבודה.

דוד אזולאי: אותן אימהות עובדות שצריכות להביא את הילד למעון בשעה 7:00 בבוקר, אם הזריחה היא בשעה 7:00 – תבינו את המשמעות.

דוד אזולאי: היא צריכה לקום כשחשכה בבית, להעיר את הילד הקטן המסכן הזה, בן חצי שנה, שצריך להגיע למעון בחשכה.

גדעון סער: עדיף לחזור הביתה כשיש חושך?

גדעון סער: זה עדיף?

גדעון סער: אז היא קמה בחשכה וכשהיא יוצאת יש כבר אור.

אורי מקלב: בוודאי שכן.

דוד אזולאי: נחזור להתחלה, שהיא מדליקה את האור ומדליקה את המזגן.

דוד אזולאי: גם שם יש בעיה.

מירי רגב: אבל בערב היא יוצאת עם הילד לגינה ויש יותר אור.

מירי רגב: יש היבטים לכאן ולכאן.

דוד אזולאי: לכן אמצע חודש אוקטובר היה בעצם שביל הזהב בנושא הזה.

דוד אזולאי: אני מסיים בעוד משפט אחד.

דוד אזולאי: רבותי, כשמדברים אתי על אירופה, עם כל הכבוד, אנחנו לא אירופה.

דוד אזולאי: אנחנו מדינת ישראל – המדינה היחידה בעולם ליהודים.

דוד אזולאי: זה ארץ ישראל, אין עוד מדינה אחרת ליהודים.

דוד אזולאי: במקומות אחרים יהודים צריכים להתמודד עם כל הבעיות, אבל פה אנחנו מצפים שיתחשבו ביהודים.

דוד אזולאי: כאשר עושים שעון קיץ צריך להתחשב באותם יהודים שקמים כל יום ומתפללים, צריך להתחשב בהם.

דוד אזולאי: אני לא מצפה שבאירופה יתחשבו בהם.

דוד אזולאי: פה אני מצפה שיתחשבו בהם.

דוד אזולאי: לכן ההצעה שלי היתה אז, וגם היום אני חוזר עליה, לעם ישראל יש לוח זמנים מסודר.

דוד אזולאי: אנחנו מתחילים להגיד "מוריד הטל" ב-א' של חול המועד פסח ומתחילים להגיד "משיב הרוח ומוריד הגשם" ביום שמחת תורה.

דוד אזולאי: לא סתם הדברים האלה נקבעו, מישהו למד את הנושא הזה, מישהו מכיר את הנושא הזה וקבעו את הדברים הללו.

דוד אזולאי: אני מצפה שזה יקרה אבל, איך אומרים, זה חזון אחרית הימים שאנחנו נקבע ששעון הקיץ יתחיל כשאומרים "מוריד הטל" ויסתיים כשאומרים "משיב הרוח ומוריד הגשם".

דוד אזולאי: לצערי הרב, לא יעשו את זה.

דוד אזולאי: האמינו לי, רבותי, אני בא לפה ויודע שיש לכם רוב ואני יודע שתקבלו הצעה ברוב בכנסת, אבל אני מצפה לקצת מחשבה איך פותרים את הבעיה לשביעות רצון כולם.

דוד אזולאי: אני אומר לך, אדוני השר, אין לי בעיה, לא לי ולא לחבריי, עם שעון הקיץ.

דוד אזולאי: הרי בסופו של יום נמצא דרך להתפלל, הנשים שלנו ימצאו את הדרך, הכול יהיה בסדר אצלנו.

דוד אזולאי: תחשוב על אותו יהודי שצריך להשכים-קום ולהגיע למקום עבודתו כפועל בנמל או כפועל באיזה מפעל אחר.

דוד אזולאי: אפילו אותו יהודי שעובד בבנק תהיה לו בעיה להגיע לעבודה בזמן.

דוד אזולאי: תודה.

מירי רגב: תודה רבה.

מירי רגב: חבר הכנסת מקלב, ואחריו זבולון קלפה.

אורי מקלב: תודה רבה לך, גברתי היושבת-ראש, חברי חברי הכנסת, אני רוצה קצת "להוריד את הכיפה" מהחוק הזה ולדון לגופו של חוק.

אורי מקלב: קודם כול, אני רוצה להגן על הוועדות המקצועיות.

אורי מקלב: היו 6 ועדות כאלה, מקצועיות וציבוריות, שכבר דנו בשעון הקיץ וכל שר ראה את הוועדה שהוא מינה כוועדה הכי מקצועית.

אורי מקלב: יש זילות כבר בנושא הוועדות, וכל אחת הגיעה למסקנה אחרת לגמרי.

אורי מקלב: ועדה ציבורית מקצועית, כל אחת כבודה במקומו מונח, בואו לא נזלזל גם באחרים שעשו, עם כל הכבוד לכך שאנחנו רוצים לעשות רפורמות.

אורי מקלב: אנחנו מדברים על רפורמות שהן ממוחזרות, לא רפורמות חדשניות.

אורי מקלב: אבל לא קיים ודאי בשום חוק – ממשלה שלפני כמה חודשים חוקקה חוק לגבי שעון הקיץ, אולי אחד החוקים האחרונים, משנה את שעון הקיץ כמה חודשים אחר-כך.

אורי מקלב: עוד לא היה תקדים לדבר כזה.

אורי מקלב: חלק מהבעייתיות שיש בלוח זמנים היא הקביעוּת ואורך זמן.

אורי מקלב: זאת הבעיה בקביעת לוחות זמנים למרחקים.

אורי מקלב: לפני 6 חודשים חוקקנו חוק וקבענו תאריך.

אורי מקלב: איך כבר עכשיו אנחנו משנים את זה?

אורי מקלב: לא זו, אף זו, אלא אנחנו 3 חודשים לפני תאריך תחילה.

אורי מקלב: אנחנו כבר משנים את לוח הזמנים?

אורי מקלב: אנשים כבר הדפיסו לוחות, כבר קבעו שעות טיסה לחוץ-לארץ, קבעו אירועים שתלויים מתי שעת הזריחה ומתי שעת השקיעה, קבעו טיסות המשך.

אורי מקלב: איך 3 חודשים לפני תאריך של קביעת שעון, כשאנשים כבר קבעו לעצמם תוכניות, אנחנו עכשיו ככה משנים את זה?

אורי מקלב: איזו אחריות יש לנו בדבר הזה?

אורי מקלב: איזה רצף שלטוני יש לנו?

אורי מקלב: אני מדבר עכשיו על פרקטיקה, לא על דת.

אורי מקלב: איך אנחנו עושים דבר כזה?

אורי מקלב: לפני כל הדברים.

אורי מקלב: לא קיים דבר כזה.

אורי מקלב: אסור לשכוח שעל הנושא הזה כבר התנהל דיון כאן בכנסת במשך שנים רבות, לאורך כל השנים, וזה מחזיק.

אורי מקלב: באמת אין דבר שמחזיק כל-כך כמו שעון קיץ.

אורי מקלב: בגלל שמכניסים משהו דתי לעניין הזה, מייד זה מתחזק את זה זמן רב.

אורי מקלב: קבעו ועדה מקצועית עם חברים מכל חלקי הבית, כי ידעו את הבעייתיות שיש בשינוי של שעון הקיץ, ועמד בראשה חיים אורון (ג'ומס) ממרצ, כדי שייתן באמת היבט כללי, לא משהו שמגיע מכיוון אחר.

אורי מקלב: לצורך האיזון קבעו תאריך והיה מוסכם התאריך.

דוד אזולאי: 5 שנים זה החזיק מעמד.

אורי מקלב: איך אנחנו יכולים לעשות דבר כזה ולשנות?

אורי מקלב: איפה נשמע דבר כזה?

אורי מקלב: אפשר לחשוב שהמציאו כאן את הגלגל.

אורי מקלב: חיים אורון וועדות אחרות לא ידעו שאפשר להאריך את שעון הקיץ עד סוף אוקטובר?

אורי מקלב: לא ידעו מה זה נקרא שעון קיץ?

אורי מקלב: לא ידעו מה זה שקיעת החמה?

אורי מקלב: ידעו את הדברים האלה, ולכן כך נקבע.

אורי מקלב: אף אחד לא המציא חיסכון בחשמל, בתאונות דרכים, בדברים האלה.

אורי מקלב: הדברים האלה היו ידועים קודם.

אורי מקלב: מדינות אירופה גם ידעו בדיוק מה הן עושות.

אורי מקלב: ומה ההשפעה בכלל, כפי שאמר חברי חבר הכנסת אזולאי, על מדינות אירופה?

אורי מקלב: מדינות אירופה, חלקן, בעיקר החלק הצפוני, המדינות הצפוניות יותר, לכולן יש אור יום, היום שם יותר ארוך מהלילה.

אורי מקלב: הם יכולים "לשחק".

אורי מקלב: כאשר אנחנו כאן "נשחק" עם שעון הקיץ – אנשים כבר יקומו בחושך.

אורי מקלב: אז תגיד שעדיף, ולא עדיף, וכן כדאי, ומה הבעיה של 20 דקות.

אורי מקלב: 20 הדקות הללו זה יכול להיות האם ייקח לאדם להגיע לעבודה 3/4 שעה או שעה וחצי או שעה ורבע.

אורי מקלב: זה ההבדל בין לצאת מהבית ב-6:40 או ב-7:00 כאשר כולם כבר יוצאים, גם התלמידים וכולם.

אורי מקלב: אנחנו יודעים את הדברים האלה.

מירי רגב: רק עוד משפט אחד לסיום.

אורי מקלב: עכשיו בנושא הכיפה, דקה אחת בעניין הזה.

אורי מקלב: כפי שאמרו גם חבריי, אין כאן שום סעיף הלכתי.

אורי מקלב: הציבור החרדי כציבור חרדי מסתדר טוב, מתגמש טוב מאוד עם שעון הקיץ.

אורי מקלב: יש לזה אפילו חשיבות הלכתית מרובה.

אורי מקלב: זמני קריאת שמע, זמני התפילה, ערב שבת, ערב יום כיפור, חול המועד – כל הדברים חשובים והם הרבה יותר אקוטיים מהדברים שבגינם התנגד הציבור החרדי לאורך שנים לשעון הקיץ.

אורי מקלב: ולמה התנגדו?

גדעון סער: אז למה את הדברים האלה אתם בדרך כלל לא אומרים?

אורי מקלב: הנה, אני אומר את זה.

אורי מקלב: אמרתי את זה מעל בימת הכנסת ואני אומר את זה פה.

אורי מקלב: למה אתה אומר שאני לא אומר את זה?

אורי מקלב: אנחנו אומרים את זה.

אורי מקלב: אני חוזר ואומר.

אורי מקלב: כל ההתנגדות לשעון הקיץ היתה לפי הוראה שקיבלנו, לא בגלל הפרקטיקה שלנו, כאחריות כללית, רק בגלל צום יום כיפור.

אורי מקלב: אתה אמרת את זה בנאום שלך לפני שבוע בכנסת.

אורי מקלב: אמרת: מה זה משנה אם צמים 25 שעות עם שעון קיץ או בלי שעון קיץ?

אורי מקלב: בוודאי זה משנה, אדוני השר.

אורי מקלב: לא יכולתי להשיב לך אז.

אורי מקלב: יש הבדל כמה שעות אתה ער.

אורי מקלב: נניח שקמים ב-7 בבוקר.

אורי מקלב: האם אתה צם עד 5 אחר הצהרים, שזה 10 שעות, או אתה צם עד 6 בערב, שזה 11 שעות?

אורי מקלב: השעה של צום כאשר אתה ער הרבה יותר קובעת משעות אחרות.

אורי מקלב: לכן דיברו על כך, אמרו שלעם בישראל, שרובו הניכר צם ביום כיפור, קשה יותר עם עוד שעה.

אורי מקלב: שר הפנים האחרון כבר שינה את זה, כך שכמעט ולא ייצא יום כיפור בשעון חורף אלא ברוב המקרים זה ייצא כבר בשעון קיץ, כלומר איך שלא יהיה זה כבר עבר מן העולם.

אורי מקלב: אנחנו מדברים עכשיו על עם אחד בעולם שתלוי בשקיעה ובזריחה.

אורי מקלב: אין עוד עם אחד כזה בעולם, אין עוד אף מדינה כזאת.

מירי רגב: הבהרת היטב את הנקודה שלך.

מירי רגב: אני בטוחה שיעקב אשר ישלים את דבריך.

אורי מקלב: זכויות האזרח למתפללים – אין ספק שאנחנו מקשים ומכבידים עליהם.

אורי מקלב: אנחנו גורמים להם בעיות במקומות העבודה, קשיים כאלה ואחרים.

אורי מקלב: איך אנחנו לא יכולים להתחשב בהם?

אורי מקלב: מה הדבר הכל-כך אקוטי בחלק הזה?

אורי מקלב: נכון, יותר נוח, גם לנו יותר נוח כאשר היום יותר ארוך.

מירי רגב: פיקוח נפש.

אורי מקלב: אבל יש סיכוי לא קטן שאנחנו- - -

מירי רגב: תודה.

מירי רגב: זבולון קלפה, לאחר מכן אשר יעקב, בבקשה.

זבולון כלפה: תודה רבה, גברתי היושבת-ראש.

זבולון כלפה: קודם כול, בפתיחת הדברים, אין לי ספק שאין לגזור ממדינות אחרות, כפי שאמרו כבר חברי, ביחס להתנהלות פה במדינת ישראל.

זבולון כלפה: מדינת ישראל היא מדינה יהודית והכללים פה קצת אחרים, מתוך אותה תחושת אחריות ואותה ערבות הדדית כלפי כלל היהודים בעולם.

זבולון כלפה: כפי שחיים אורון (ג'ומס) ידידי ושכני, שלאורך שנים אנחנו מסכימים כמעט על כל הדברים, פרט לדבר אחד, אבל ממש על הכול מסכימים, לא הופתעתי לגלות שגם בדבר הזה נמצא המכנה המשותף.

ניצן הורוביץ: זה לא נכון.

ניצן הורוביץ: אתם מזכירים את שמו כל הזמן ואני מתאפק מלהעיר.

ניצן הורוביץ: זה פשוט לא נכון.

דוד אזולאי: סליחה, הוא יזם את הפשרה.

ניצן הורוביץ: ממש לא נכון.

זבולון כלפה: אפגש אתו ביום שישי הקרוב, אין בעיה, אנחנו משתדלים מעת לעת להיפגש ביחד.

זבולון כלפה: הנקודה השלישית, לפני שאציע את הצעתי, שמואל אבואב, ידידי, שאנחנו מכירים כבר מספר שנים, אמר בדבריו משהו שקצת לא הסתדר לי.

זבולון כלפה: מצד אחד, החושך בעייתי בהתנהלות בנהיגה, כי בחושך רואים פחות טוב.

זבולון כלפה: הרי ממה נפשך, אם אתה מושך את השעון אז בבוקר יש לך אותה בעיה, זאת אומרת הבעיה שרירה וקיימת.

זבולון כלפה: זה כמו אותו חייט עם הבגד, שמושך מפה, מושך משם.

<שמואל אבואב: רוב הנסיעות הן בערב ולא בבוקר.

זבולון כלפה: אבל אם העובדים מתבקשים להגיע למקום העבודה עד 7 או 6:30 הם ייסעו עדיין בחושך.

אורי מקלב: רוב התאונות הן בבוקר.

זבולון כלפה: היתה לי הצעה מסוימת אבל חברי בסיעה ביקשו ממני להציג את הדברים בצורה אחרת.

זבולון כלפה: אני מצטרף להצגת הדברים של הרב אלי בן-דהן, כן ללכת לקראת אותם מתפללים כדי למצוא פה איזה פתרון.

זבולון כלפה: אני חושב שבסופו של דבר זה כבודה וייחודה של מדינת ישראל, שהיא גם לוקחת בחשבון את אותה קבוצת מיעוט, כפי שמתחשבים בקבוצת ההיימיש בניו-יורק.

מירי רגב: רשמתי להתייחס לזה בסוף דבריי.

מירי רגב: תודה רבה.

מירי רגב: חבר הכנסת אשר יעקב, לאחר מכן חברת הכנסת יפעת קריב.

יעקב אשר: לא הייתי בתחילת הדיון.

יעקב אשר: הבנתי שנאמרו כאן ברכות לגבי הבחירות שהיו אתמול – ברכות, או לא ברכות.

מירי רגב: דווקא לא היו ברכות, אבל אשמח שתברך.

מירי רגב: בכל זאת 40% זה לא רע, מול המנגנון זה לא רע.

יעקב אשר: אני רוצה לומר שאם הייתם אתמול בקלפי מכניסים גם את השאלה הזאת, שואלים את האנשים האלה, זה בעצם ציבור הבוחרים המסורתי של הליכוד, אני חושב שהייתם מקבלים תשובה גם בעניין הזה, שסדר היום של האדם שמתחיל בתפילה הוא לא קניינה רק של היהדות החרדית והוא לא עניין חרדי ואנחנו לא שמים עליו כיפה ואפילו לא שטריימל, אלא באמת יש פה דבר שהוא הכי מגשר בעולם, הכי מגשר בין האדם המסורתי-הדתי שרוצה את סדר היום שלו בלי שזה יתנגש, לא עם אמונתו ולא עם עבודתו.

יעקב אשר: אנחנו מדברים גם על עובדים דתיים או חרדיים שישולבו בתוך מגוון התעסוקה בארץ.

יעקב אשר: הרי אם יחוקק החוק שחשב עליו הרב בן דהן – בינתיים אני מבין שחזר בו- - -

מירי רגב: לא, הוא לא חזר בו.

יעקב אשר: מדובר על חוק אחר.

יעקב אשר: הוא יודע על מה אני מדבר.

יעקב אשר: אם נשתמש באותם סעיפים, גברתי היושבת-ראש, שאמר קודם השר, כאשר מנהל חברה או מנהל מפעל יצטרך לראיין עובדים ויראה לפניו עובד חרדי ועובד שאינו חרדי, עובד דתי ועובד שאינו דתי, אז יגיד: בשביל מה אני צריך עובד שעוד יברח לי שעה להתפלל, ואחר-כך יהיו לי עוד כמה שיתחילו להתפלל אתו כדי להשלים מניין ותהיה לי בוקה ומבולקה?

יעקב אשר: רוממות הקירוב של הציבור הדתי לעבודה הרי כל הזמן נאמרת על-ידי הממשלה.

יעקב אשר: למה לפגוע באותם אנשים?

יעקב אשר: הרי לא פוגעים באברכים ולא פוגעים בבני ישיבות שסדר יומם כמעט לא משתנה כי הוא מתחיל ב-7:00 בהיכל הישיבה.

יעקב אשר: פוגעים דווקא באותם אמני כפיים, באותם אנשים.

יעקב אשר: לכן אני מציע – ואני אקצר בדבריי, גברתי, כי גם לנו יש ישיבת סיעה – הייתי מציע גם לידידי שר הפנים, שהוא באמת איש ענייני.

יעקב אשר: אני חושב שהביאו את זה בצורה כל-כך מהירה.

יעקב אשר: אל"ף, כפי שאמר ידידי הרב מקלב, לעשות את זה היום גם נראה רע, גם גורם נזק לאנשים שהדפיסו לוחות זמנים וקבעו את סדר יומם לתקופה הקרובה.

יעקב אשר: אפשר בהחלט להמתין, לעשות עוד שיקול דעת, ולא בחקיקת בזק כזאת.

יעקב אשר: לא בשביל למסמס את זה.

יעקב אשר: הרי אם יחליטו, בסופו של יום יש רוב לקואליציה.

יעקב אשר: אני מציע לא לעשות את זה בחקיקת בזק, אדוני שר הפנים.

יעקב אשר: לעשות את זה בשום-שכל ולהתייחס גם למה שאמר סגן השר אלי בן-דהן, ואני מעריך מאוד את דבריו.

יעקב אשר: התכוונתי לתקוף אותו לפני שידעתי שהוא הולך לומר את זה, התכוונתי לתקוף אותו ולהגיד: מה הפחד לבוא ולדבר בשביל אותם אנשים שבעצם רובם בוחרי הליכוד והבית היהודי?

יעקב אשר: לכן אני מבקש שני דברים.

יעקב אשר: אל"ף, לעצור את חקיקת הבזק.

יעקב אשר: בי"ת, לעשות תיקון, וכאשר נגיע להסתייגויות אחר-כך, אני מציע הפחתה של שבועיים-שלושה לפחות, שהם קריטיים בשנים הללו, משעון הקיץ.

יעקב אשר: תודה רבה.

מירי רגב: תודה רבה.

מירי רגב: חברת הכנסת יפעת קריב, לאחר מכן ניצן הורוביץ ונעבור להצבעה.

מירי רגב: אדוני השר, כמובן ניתן לך להתייחס כמה דקות לפני ההצבעה.

מירי רגב: יפעת קריב, בבקשה.

דוד אזולאי: מתי מגישים את ההסתייגויות?

מירי רגב: אחרי שהשר ידבר נקרא את הצעת החוק ואז יוגשו הסתייגויות, נפיל את ההסתייגויות ונמשיך הלאה.

דוד אזולאי: לא חשדתי בכם בעניין הזה.

דוד אזולאי: ..

יפעת קריב: ראשית, אני רוצה לברך את השר ולברך את יוזמי החוק על ההצעה הזאת.

יפעת קריב: זה מעט מדי וזה לקח יותר מדי זמן.

יפעת קריב: זה לא הצעת חוק פזיזה.

יפעת קריב: זה הצעת חוק שמדברים עליה כבר שנים.

יפעת קריב: יש קונצנזוס במדינת ישראל על נושא שעון הקיץ.

יפעת קריב: כל מה שבא לי להגיד לכם זה: די! מספיק! מספיק לטחון את הנושא הזה.

יפעת קריב: זה נושא שהוא ברור, שהגיע הזמן להכניס בו שינוי.

יפעת קריב: חבר הכנסת אזולאי, חבר הכנסת אשר, אמן והייתי שומעת את אותו נאום שנשאתם עכשיו על נושא המתפללים ועל שעת האור בבוקר, אם הייתם אומרים אותו על האימהות ועל הילדים ועל שעות אחר-הצהרים ועל הכלכלה ועל המשק.

יפעת קריב: בואו תראו את העולם טיפה אחרת, דרך האימהות, דרך הנשים, דרך הילדים.

יפעת קריב: העולם נראה גם בצורה אחרת.

יפעת קריב: אחר-הצהרים כל פעם שאנחנו חוזרות הביתה- - -

יעקב אשר: ילד שצריך הסעה בבוקר לחינוך המיוחד, להעיר אותו בחושך?

יעקב אשר: בדקת פעם את ההשלכות של זה?

מירי רגב: חבר הכנסת אשר, לא הפריעו לך.

מירי רגב: תן לה לסיים.

מירי רגב: אני רוצה לעבור להצבעה.

יפעת קריב: כל פעם שאימהות נכנסות הביתה באמצע היום, ב-6 או ב-5 אחר הצהרים, ויש חושך וצריך לשבת עם הילדים בבית, זו בעיה קשה שהגיע הזמן לשנות אותה.

יפעת קריב: מדינה שלמה, אוכלוסייה שלמה, קהילה שלמה, משפחות מבקשות לשנות את זה.

יפעת קריב: אז די! מספיק!

יפעת קריב: בואו נשנה את שעון הקיץ.

יפעת קריב: אני חושבת שזה מעט מדי, מאוחר מדי.

יפעת קריב: אני רוצה לשאול אותך, מר שמואל אבואב, האם באמת המסקנות שלכם אמרו גם דברים משמעותיים על הזזת השעון בשעתיים?

יפעת קריב: זה לא להיום, זה לא לעכשיו, אבל אני מבקשת לשבת אתך ולשמוע את זה.

יעקב אשר: זה לדיון הבא, בעוד שבוע...

מירי רגב: תודה.

מירי רגב: חבר הכנסת ניצן הורוביץ, בבקשה.

ניצן הורוביץ: תודה, גברתי היושבת-ראש.

ניצן הורוביץ: אין הרבה נושאים בזירה הציבורית שמעוררים ועוררו כל-כך הרבה תמיכה וכזה גיוס של אנשים, כמו שעון הקיץ.

ניצן הורוביץ: על העצומה שהרצנו כאן בכנסת הקודמת חתמו כמעט 400,000 איש, זה מספר באמת חסר תקדים.

ניצן הורוביץ: אגב, יוזם העצומה היה חרדי.

ניצן הורוביץ: דתיים רבים הצטרפו לזה, כי זה עניין שנוגע לכולם.

ניצן הורוביץ: קודם כול, אני רוצה להגיד תודה לשר ולשמואל אבואב, יושב-ראש הוועדה.

ניצן הורוביץ: קראתי את המסקנות – מאוד רציני, מאוד מעמיק ומבוסס.

ניצן הורוביץ: אני מציע לכולם לקרוא, להתרשם.

ניצן הורוביץ: שמואל אבואב הוא איש רציני.

ניצן הורוביץ: אני חושב שעשו פה עבודה רצינית מאוד.

ניצן הורוביץ: לגופו של עניין, צדק מי שאמר, כמדומני ידידי זבולון קלפה, שזה כמו שמיכה.

ניצן הורוביץ: הרעיון הוא להתאים את הפעילות האנושית לשעות האור, למקסם אותה, כדי שכמה שיותר אנשים יפעלו כמה שיותר בשעות האור.

ניצן הורוביץ: כפי שאמר שמואל אבואב בצדק, טוב מכל הבחינות לאדם שיפעל באור ולא בחושך.

ניצן הורוביץ: כאשר אתה מסתכל על שעות היממה ואומר: מה עדיף לנו?

ניצן הורוביץ: מתי יהיה אור – בין 5:30 ל-6:30 בבוקר או בין 5:30 ל-6:30 אחר-הצהרים?

ניצן הורוביץ: מתי יותר אנשים פעילים, ב-5:30 בבוקר או ב-5:30 אחרי-הצהרים?

ניצן הורוביץ: כשאתה מסתכל על הכבישים, על החנויות, על המפעלים, על הילדים, על המשפחות, על המרחב הציבורי אתה רואה שהרבה-הרבה-הרבה יותר אנשים פעילים אחר-הצהרים.

ניצן הורוביץ: כמעט כל האוכלוסייה פעילה אחר-הצהרים.

אורי מקלב: ומה עם הזכויות של המיעוט?

ניצן הורוביץ: אבל גם אתה פעיל אחר-הצהרים, הרי גם הילדים שלך פעילים אחר-הצהרים.

ניצן הורוביץ: זה לא ילדים של מגזר אחד.

אורי מקלב: אנחנו יודעים מה זה ילדים.

ניצן הורוביץ: נו, בדיוק.

ניצן הורוביץ: אז מה אתה מכניס את זה?

אורי מקלב: צריך לחשוב על המתפללים.

ניצן הורוביץ: בין 5:30 ל-6:30 אחר-הצהרים כמעט כל האוכלוסייה פעילה, הכבישים עמוסים, החנויות פתוחות, המסחר מתקיים, ילדים משחקים, משפחות, אנשים עובדים.

ניצן הורוביץ: חשוב שיהיה אור בשעה הזאת.

ניצן הורוביץ: לעומת זה, נכון, יש גם אנשים שפעילים ב-5:30 בבוקר, אבל הרבה פחות.

ניצן הורוביץ: כאשר אתה צריך לחלק את השמיכה ולהגיד איפה אתה רוצה שיהיה אור ואיפה אתה רוצה שיהיה חושך – ברור שההכרעה היא לטובת השעה שלפנות ערב.

ניצן הורוביץ: ולסיום, גברתי היושבת-ראש, אני חושב שהנימוק הכי מכריע, מר שמואל אבואב הוא גם מנכ"ל עמותת "אור ירוק" למאבק בתאונות הדרכים, וזה דבר שהוא חד-משמעי.

ניצן הורוביץ: בשעה הזאת הכבישים עמוסים, אנשים חוזרים מן העבודה הביתה במכונית וחיוני שיהיה אור בשעה הזאת.

ניצן הורוביץ: זה מפחית את תאונות הדרכים.

ניצן הורוביץ: רק בגין הנימוק הזה היה צריך לקבל את ההצעה, אבל יש גם נימוקים אחרים.

מירי רגב: תודה רבה לך.

מירי רגב: כבוד השר, בבקשה, ואחר-כך נעבור להקראה ולהצבעה.

משה גפני: הסתיים הדיון?

מירי רגב: כן.

מירי רגב: סליחה שלא חיכינו לך, גפני, אבל טוב שהבאת כמה כתבים חרדים, אני שמחה שהם הגיעו לכאן.

גדעון סער: גברתי היושבת-ראש, אני יהודי מאמין.

מירי רגב: גם אני.

גדעון סער: אני מאמין בריבוי תפילות, והלוואי שיהיה ריבוי תפילות.

גדעון סער: אני מאמין שככל שיותר יהודים בבוקר יאמרו "מודה אני לפניך מלך חי וקיים" נבטיח את נצח ישראל.

גדעון סער: זה הקונטקסט שאני רוצה שתבינו אותי בעניין הזה.

גדעון סער: יכול להיות שיש בעיית נוחות מסוימת, אבל אני משוכנע שאין כאן דבר שהוא בלתי עביר בקטע הזה.

גדעון סער: מישהו עוד העלה את עניין צום יום כיפור, למרות שצום יום כיפור, גם לפי החוק החדש, חל עליו שעון הקיץ בנסיבות מסוימות.

גדעון סער: צום יום כיפור זה כולנו.

גדעון סער: מה זה, צום יום כיפור זה רק הציבור החרדי?

גדעון סער: אנחנו לא צמים ביום כיפור?

אורי מקלב: לא יותר קשה לצום עוד שעה?

גדעון סער: צמים 25 שעות, ככה וככה.

גדעון סער: צמים, עומדים בצום.

גדעון סער: הרוב הגדול של עם ישראל, בשעון קיץ ובשעון חורף, צם.

גדעון סער: אז בואו נדבר על העניינים.

גדעון סער: דובר על מוצאי שבת, שמגיעים מאוחר וצריכים לקום ביום ראשון והילדים עייפים.

גדעון סער: חבר הכנסת אזולאי הציג דבר שיש בו ממש, אני לא יכול להגיד שאין בו שום דבר.

גדעון סער: אני רק מזכיר על כמה שבתות שיש ימי ראשון אחריהן אנחנו מדברים כאשר בחלקם בדרך כלל יהיו חגים, אז בואו לא ניסחף.

גדעון סער: אגב, אני רוצה להגיד לכם שביום ראשון הילדים כמעט תמיד עייפים כך וכך, וגם המבוגרים.

מירי רגב: נכון, מתחילים את השבוע עייפים.

גדעון סער: בשבת, ברוך-השם, ישנים הרבה, ישנים אפילו בצהרים, ובלילה בין שבת לראשון פחות ישנים ואז קמים יותר עייפים.

מירי רגב: להיפך, אתם באים פחות עייפים מהחילונים.

גדעון סער: רבותי, חבר הכנסת אזולאי, ברשותך, באוקטובר השמש שוקעת הרבה לפני 7 ולכן לא יכול להיות שהשבת יוצאת ב-9.

גדעון סער: אני אומר את זה לגבי אותו נימוק שהתייחסתי אליו קודם.

גדעון סער: בחודש אוקטובר השמש שוקעת מוקדם.

גדעון סער: דיברו על 9 או 10 בלילה, אבל השקיעה באוקטובר היא לפני 7.

גדעון סער: על מה אנחנו מדברים?

גדעון סער: כאילו אנחנו במציאות אחרת.

גדעון סער: אומרים שאנחנו לא אירופה.

גדעון סער: אני אומר, חשוב לנו, מן הטעמים שהעמידה הוועדה בדוח, ליישר קו.

גדעון סער: זה חשוב בהרבה מאוד היבטים של מסחר, של כלכלה, גם של זמני טיסות, ודובר פה על זמני טיסות – בהרבה מאוד היבטים.

גדעון סער: אבל זה לא רק עניין של האירופאים.

גדעון סער: כמעט כל מדינות ערב מסביבנו, כל מדינות האזור, מדינות הרבה פחות מפותחות ממדינת ישראל התאימו את עצמן בנושא הזה לשעון האירופי.

גדעון סער: אני רוצה להגיד עוד דבר.

גדעון סער: אין הבדל גדול בין זמן זריחה בדצמבר, בשעון חורף, ובין שעת הזריחה בחודש אוקטובר לפי שעון הקיץ החדש.

אורי מקלב: 6:38 זה הכי מאוחר.

אורי מקלב: ממש לא נכון.

גדעון סער: הדבר מצביע על כך שהדבר לא מהווה בעיה של ממש, או לפחות לא בעיה שאינה ניתנת לפתרון.

גדעון סער: לפני הוועדה קראתי מהדוחות גם דברים כאלה ואחרים מפי רבנים – היתר למי שפועל או ממהר לעבודה להתפלל לאחר עלות השחר מפי רבנים כאלה או אחרים שהופיעו בפני הוועדה, כך שאני מבין שגם ההלכה מבינה את צרכי האדם העובד.

גדעון סער: כשאומרים לי שבאירופה הזריחה מוקדמת יותר, רבותי, באמצע אוקטובר הזריחה בבלגיה היא בשעה 8:30 כי הימים מתקצרים מהר יותר.

אורי מקלב: ומתי השקיעה?

אורי מקלב: ב-11 בלילה.

יעקב אשר: טוב מאוד, אז הם יעלו לארץ, תהיה להם סיבה לעלות לארץ עכשיו.

מירי רגב: אין דבר שאין לך מה להגיד עליו.

אורי מקלב: שם היום יותר ארוך.

גדעון סער: הרב אשר, האמן לי, הוועדה לא בדקה – וקראתי באופן מפורט את הדוח – היא לא התייחסה משום מה לנושא השפעות שעון הקיץ, ההבדלים השונים, על העלייה לישראל.

גדעון סער: אני בתחושה שיש לזה השפעה טובה.

יעקב אשר: צריך לבדוק את ההיבט הזה ולעודד עלייה לארץ.

גדעון סער: אני מסביר לך למה זה טוב לעלייה.

גדעון סער: אני שייך לאותו זרם בעמנו שלא חשב שלדחוק את הקץ זה דבר שגוי, ושהיה בעד עלייה המונית, ושהיה בעד אווקואציה ממזרח אירופה לפני השואה, כאשר באו גדולים מעם ישראל ואמרו: אל תעוררו פניקה בקרב היהודים לעלות לארץ ישראל, וכל היהודים האלה, רובם ככולם נספו בשואה.

גדעון סער: אז בוא.

משה גפני: זה הסיבה שלא שמת רב בוועדה הזאת?

משה גפני: למה לא שמת רב בוועדה הזאת?

משה גפני: אחד מתוך עשרה.

גדעון סער: אין ועדה שהופיעו בה יותר רבנים מאשר הוועדה הזאת.

משה גפני: למה לא שמת רב בוועדה?

משה גפני: אני תומך בזה.

משה גפני: למה לא שמת רב בוועדה?

גדעון סער: אני רוצה לבקש מכל חברי הכנסת, תנו ביטחון ושמחה לילדים ולאימהות אחרי יום העבודה, שהם לא יחזרו בחושך ושהם לא יסתובבו בחושך.

גדעון סער: זה דבר שהוא גדול.

גדעון סער: לכל אחד מאתנו יש ילדים.

דוד אזולאי: היום יש ביטחון לאזרח?

גדעון סער: חבר הכנסת אזולאי, ידידי היקר, אני אומר את זה באופן אמיתי.

גדעון סער: ככל שיש יותר שעות אור כך יש יותר ביטחון, וכל אחד מאתנו שיש לו ילדים יודע מה זה שהילדים חוזרים בחושך או שהם חוזרים באור.

גדעון סער: יכול להיות שבעתיד – אני חושב שזה לא יהיה כך – אבל אם אנחנו נראה- - -

אלי בן-דהן: - - -

גדעון סער: אתה לא רוצה על הדלתא של הרבע שעה הזאת לעשות את חוק האיחור לעבודה, שאני חושש שיהיו לו גם השלכות שאינן חיוביות.

גדעון סער: אני חושב שאפשר להתמודד עם הבעיה בדרך שמתמודדים.

גדעון סער: הצגתי מה קורה בדצמבר פה, הצגתי דברים בעולם, הצגתי את מה שכתוב בחוק שעות עבודה ומנוחה.

גדעון סער: יש מענים.

אלי בן-דהן: זה כל-כך מפריע?

מירי רגב: אתייחס לזה.

גדעון סער: אתה רוצה חילול השם גדול, שכל אחד יאחר ויגיד שהוא התפלל "הנץ השחר" ולכן הוא לא יכול להגיע בזמן לעבודה?

גדעון סער: זה מה שאתה רוצה?

אלי בן-דהן: זה מה שיקרה?

גדעון סער: מה קורה, הרב בן-דהן, בנושא של שירות בנות בצה"ל, כשמדובר על בנות שאנחנו יודעים שלא מקיימות תורה ומצוות אבל יש להן אפשרות של פטור מטעמי דת?

גדעון סער: אני לא רוצה להגיד לך מה התגלה בחקירות, מי מצהירה על טעמי דת.

אלי בן-דהן: אני בעד שיתפסו את הרמאים.

גדעון סער: אבל, הרב בן-דהן, אני אומר לך משהו אחר.

גדעון סער: אם אשתכנע שזה נכון אבוא אתך יד ביד לכנסת לתקן תיקון, אם אשתכנע שיש הפרעה לתפילות וכדומה.

דוד אזולאי: ואז אפילו כל "יש עתיד" יתמכו בזה.

גדעון סער: תזכור איך פתחתי את דבריי, במה אני מאמין.

גדעון סער: אנחנו ביסוד מאמינים באותו דבר.

גדעון סער: אני לא רוצה שיהיה פה חילול השם גדול ולכן אני חושב שאנחנו צריכים לאשר את הצעת החוק.

יעקב אשר: בכזה בזק?

גדעון סער: אומרים לי פה ששר הכלכלה בנט תומך בהצעת החוק כפי שהוועדה המליצה והוא יקדם פתרון שיאפשר למתפללים להתפלל ב-3 השבועות הללו במידה ויהיה צורך.

גדעון סער: אני מציע להמתין לימים האמורים לבוא.

יעקב אשר: האח הגדול קובע.

מירי רגב: סגן השר בן-דהן, רק משפט, ואנחנו עוברים להצבעה.

אלי בן-דהן: אני חושב שבאמת התיקון קטן והוא לא ישנה כלום.

מירי רגב: הנה, השר שלך הודיע מה הוא עושה.

מירי רגב: תיכף נדבר על זה.

מירי רגב: לפני ההצבעה, אנחנו הולכים להקראה.

מירי רגב: אני רוצה להודות לשר סער.

מירי רגב: זה לא ברור מאליו שמגיע לכאן שר הפנים לדיון בסוגיה כזאת.

מירי רגב: יכול היה לשלוח את מנכ"לו ואת יושב-ראש הוועדה שעשה עבודה מצוינת.

מירי רגב: רק בגלל שהוא יהודי מאמין הוא בא לכאן כדי להגיד לכל האחרים שחושבים שאנחנו לא מאמינים שהפתרונות קיימים ואנחנו בעד היהודים שמתפללים.

מירי רגב: אני רוצה להודות לוועדה על העבודה המקצועית שהיא עשתה.

מירי רגב: לגבי ההערות שנאמרו פה, זבולון קלפה, השר שלך נתן פתרון נהדר, שהוא יקדם פתרון למתפללים אם אכן יהיה צורך בכך.

מירי רגב: ההלכה מבינה את הצרכים של האדם העובד.

מירי רגב: לכן אנחנו נעבור, בבקשה, להקראת הצעת החוק.

מירי רגב: מי שיש לו הסתייגויות יציג אותן לאחר מכן.

משה גפני: ההלכה מבינה את האדם העובד.

מירי רגב: בוודאי, אני בעד אנשים שייצאו לעבוד, האמן לי, כולם יהיו שמחים יותר.

מירי רגב: בבקשה, היועץ המשפטי.

<גלעד קרן: הצעת חוק קביעת הזמן (תיקון מס' 3), התשע"ג-2013 סעיף 1 – החלפת סעיף 3 "בחוק קביעת הזמן, התשנ"ב-1992, במקום סעיף 3 יבוא: "3.

<גלעד קרן: הקדמת הזמן בישראל בכל שנה, בתקופה שמיום שישי שלפני יום ראשון האחרון בחודש מרס בשעה 02:00, עד יום ראשון האחרון בחודש אוקטובר בשעה 02:00, יוקדם הזמן בישראל בשעה אחת נוספת, כך שיקדים את זמן יקום מתואם בשלוש שעות.

<גלעד קרן: ""

מירי רגב: יש הסתייגויות?

מירי רגב: בבקשה, חבר הכנסת דוד אזולאי.

מירי רגב: נא לרשום את ההסתייגויות.

דוד אזולאי: הסתייגות ראשונה היא שתחולת החוק תהיה ב-1 באפריל 2014.

דוד אזולאי: הסתייגות שנייה היא ששעון הקיץ יתחיל בא' בחול המועד פסח עד יום שמחת תורה, שזה מט"ז בניסן עד כ"ג בתשרי.

גדעון סער: זה פחות מהקיים, במקרים מסוימים.

גדעון סער: זה אמצע ספטמבר.

דוד אזולאי: כן, אבל זה חצי שנה.

דוד אזולאי: ההסתייגות השלישית היא ששעון הקיץ יחול מ-1 באפריל ועד ליום שמחת תורה, שזה כ"ג בתשרי.

דוד אזולאי: זה יותר מהפשרה שהיתה בפעם הקודמת, שבפעם הקודמת זה היה עד עשרת ימי תשובה, מוצאי שבת, ופה מ-1 באפריל ועד יום שמחת תורה, בכ"ג בתשרי.

דוד אזולאי: הסתייגות נוספת, ששעון הקיץ יחול מא' בניסן ועד א' בחשוון.

מירי רגב: יש למישהו עוד הסתייגויות?

מירי רגב: בבקשה, חבר הכנסת מקלב.

מירי רגב: רק רגע, חבר הכנסת מקלב אינו חבר בוועדה.

<תומר רוזנר: הוא יכול להגיש הסתייגות.

מירי רגב: מי מצביע פה?

אורי מקלב: אני אצביע במקום חבר הכנסת אייכלר.

מירי רגב: כתבו לי פה שיצביע חבר הכנסת גפני, אז אני מוחקת אותו.

אורי מקלב: בשם חבר הכנסת גפני, חבר הכנסת יעקב אשר ואנוכי.

דוד אזולאי: דרך אגב, כל ההסתייגויות שלי הן בשם חברי סיעת ש"ס.

אורי מקלב: אנחנו מציעים את הצעת חוק קביעת הזמן להוסיף כהוראת שעה.

אורי מקלב: כפי שאמר גם השר, זה ניסיון לשנה.

גדעון סער: לא אמרתי שזה ניסיון לשנה.

גדעון סער: אני מתנגד להוראת שעה.

גדעון סער: אני בעד להשאיר את זה באופן קבוע.

גדעון סער: אמרתי דבר אחר, שאם יתגלה, דבר שאני חושב שלא יקרה, שיש בעייתיות ביישום בכל הנוגע לסוגיה הזאת אז נוכל לשקול את הפתרונות כפי שאמר שר הכלכלה.

יעקב אשר: תקים ועדה.

מירי רגב: אנחנו לא פותחים את הדיון.

מירי רגב: אני כבר מכירה אתכם, היה לי מספיק עם חוק עמר, הבנתי.

מירי רגב: נעבור עכשיו על ההסתייגויות.

משה גפני: זה לא דומה אפילו לחוק עמר.

מירי רגב: אתם מסוגלים לדבר שעות.

מירי רגב: הבנתי הכול.

מירי רגב: חבר הכנסת מקלב, בבקשה, הסתייגות שנייה.

אורי מקלב: אני רוצה לשאול שאלה את היועץ המשפטי.

אורי מקלב: אני מבין שאני יכול להגיש הסתייגות אחת לכל סעיף?

<תומר רוזנר: לא, אתה יכול להגיש כמה הסתייגויות שאתה רוצה.

אורי מקלב: אבל מבחינת זמן דיבור זה רק זמן דיבור לכל סעיף?

<תומר רוזנר: זה מה שוועדת הכנסת תקבע.

אורי מקלב: בכל אופן, אנחנו מציעים שהנוסח יהיה כדלקמן: "בחוק קביעת הזמן, התשע"ב, למאחרי-קום".

מירי רגב: יש עוד הסתייגויות?

אורי מקלב: בוודאי.

אורי מקלב: בסעיף 3, במקום "עד יום ראשון האחרון בחודש אוקטובר" יבוא " עד יום ראשון האחרון של אמצע חודש אוקטובר".

אורי מקלב: הצעה נוספת, תחילת החוק רק ב-1 באפריל 2014.

אורי מקלב: בזה אני מצטרף להסתייגות של סיעת ש"ס.

גדעון סער: למה לא הצטרפתם להסתייגות של חבר הכנסת אזולאי?

מירי רגב: הוא הוסיף עוד כמה דברים.

מירי רגב: הוא הוסיף את הוראת השעה.

מירי רגב: מה עוד?

מירי רגב: חבר הכנסת גפני, הוא לא צריך שתלחש לו.

מירי רגב: חבר הכנסת מקלב, אתה רוצה לצאת להתייעצות סיעתית?

אורי מקלב: ההצעה האחרונה, שהחוק הזה יהיה כפוף לחוק זכויות האזרח, לחופש הדת במדינת ישראל.

גדעון סער: חוק זכויות האזרח?

גדעון סער: אני לא מכיר חוק כזה.

אורי מקלב: אתה לא מכיר, אבל יש דבר כזה.

אורי מקלב: אין חוק כזה?

<תומר רוזנר: לא.

מירי רגב: היועץ המשפטי לא מכיר חוק כזה.

גדעון סער: אגב, אם תקרא לחקיקת חוק-יסוד חופש מדת יהיו לך הרבה תומכים.

משה גפני: לא, אתה תגיע שוב לשואה, עזוב...

אורי מקלב: שזה יהיה כפוף לחוק-יסוד: חופש העיסוק.

מירי רגב: יש הסתייגויות נוספות?

מירי רגב: נעבור להצבעה על ההסתייגויות.

מירי רגב: נקרא את שמות האנשים שיכולים להצביע.

<תומר רוזנר: חבר הכנסת אזולאי, אתה רוצה שנצביע על כל ההסתייגויות ביחד?

דוד אזולאי: על כל הסתייגות בנפרד.

<גלעד קרן: ההסתייגות הראשונה של חבר הכנסת אזולאי ושל סיעת ש"ס, שתחולת החוק תהיה מ-1 באפריל 2014.

<תומר רוזנר: זאת גם ההסתייגות של חבר הכנסת מקלב.

מירי רגב: ההסתייגות של חבר הכנסת אזולאי יחד עם חבר הכנסת מקלב, אותה הסתייגות.

מירי רגב: מי בעד ההסתייגות?

מירי רגב: מי נגד?

מירי רגב: בעד – 2

מירי רגב: נמנעים – אין

מירי רגב: לא נתקבלה.

מירי רגב: 2 בעד ההסתייגות, רוב נגד ההסתייגות.

מירי רגב: ההסתייגות נפלה.

<גלעד קרן: ההסתייגות השנייה, ששעון הקיץ יהיה מא' של חול המועד פסח ועד כ"ג בתשרי.

מירי רגב: מי בעד ההסתייגות?

מירי רגב: מי נגד?

מירי רגב: בעד – 2

מירי רגב: נמנעים – אין

מירי רגב: 2 בעד, רוב נגד.

מירי רגב: ההסתייגות לא נתקבלה.

<גלעד קרן: הסתייגות שלישית, לחלופין, מ-1 באפריל ועד שמחת תורה (כ"ג בתשרי).

מירי רגב: מי בעד ההסתייגות?

מירי רגב: מי נגד?

מירי רגב: בעד – 2

מירי רגב: נמנעים – אין

מירי רגב: 2 בעד, רוב נגד.

מירי רגב: ההסתייגות לא נתקבלה.

<גלעד קרן: ההסתייגות הרביעית, לחלופין, מא' בניסן ועד א' בחשוון.

מירי רגב: מי בעד ההסתייגות?

מירי רגב: מי נגד?

מירי רגב: בעד – 2

מירי רגב: נמנעים – אין

מירי רגב: 2 בעד, רוב נגד.

מירי רגב: ההסתייגות לא נתקבלה.

מירי רגב: נעבור להסתייגויות של סיעת יהדות התורה.

מירי רגב: חבר הכנסת מקלב הציע שהצעת החוק תהיה הוראת שעה.

אורי מקלב: ומה עם ההסתייגות של סגן שר הדתות לגבי העבודה?

מירי רגב: זה לא עלה.

מירי רגב: שר הכלכלה ענה על העניין הזה ואמר שהוא יבחן את זה.

מירי רגב: הוא בעד הצעת החוק כפי ששר הפנים הגיש לוועדה ואם תהיה בעיה הוא יציע פתרון.

אורי מקלב: אני מבקש להגיש גם את זה כהסתייגות.

<תומר רוזנר: זה בעייתי.

<תומר רוזנר: אם הוא מגיש את ההסתייגות הזאת, זאת הסתייגות תקציבית וצריך לבדוק את עמדת שר האוצר וזה מעכב את החוק.

אורי מקלב: אתה יכול למנוע ממני?

<תומר רוזנר: אני לא יכול למנוע ממנו להגיש הסתייגות.

מירי רגב: הוא יכול להגיש הסתייגות ואנחנו נפיל אותה.

גדעון סער: הוא יכול להגיש הסתייגות תקציבית.

דוד אזולאי: יש לכם רוב, יפילו את זה.

מירי רגב: אין שום בעיה.

מירי רגב: הוא יכול להגיש את ההסתייגות ונפיל את זה.

מירי רגב: הוא יכול להגיש מה שהוא רוצה.

מירי רגב: לא צריך לשמוע את נציג משרד האוצר.

מירי רגב: אני לא פותחת את זה לדיון.

גדעון סער: הוא בעד להעלות את ההסתייגות ולהצביע עליה.

אורי מקלב: אני מוכן שיצביעו על כל ההסתייגויות ביחד, אני חס על זמנכם, אבל מבקש שיצביעו בנפרד על ההסתייגות בנושא זמן העבודה, ההסתייגות התקציבית.

מירי רגב: נקרא את 4 ההסתייגויות שעליהן נצביע.

<תומר רוזנר: לא צריך לקרוא שוב.

<תומר רוזנר: ההסתייגויות הוצגו.

מירי רגב: מי בעד ההסתייגויות של חבר הכנסת מקלב?

מירי רגב: מי נגד?

מירי רגב: בעד – 2

מירי רגב: נמנעים – אין

מירי רגב: 2 בעד, רוב נגד.

מירי רגב: ההסתייגויות של חבר הכנסת מקלב לא נתקבלו.

<תומר רוזנר: לגבי ההסתייגות התקציבית, מה אתה מציע?

אורי מקלב: אנחנו מציעים שאדם שמאחר לעבודה או שבמהלך העבודה יוצא להתפלל, קודם כול לא תהיה עילה לפיטורים, ושנית, זה ייחשב לו כזמן העבודה, דהיינו זמן העבודה שלו יכלול גם את זמני התפילה בלי לקחת בחשבון את ההפסקות לצורך תפילה.

יפעת קריב: תוסיף הסתייגות אחת למען האימהות ולמען הנשים, משהו למענן.

אורי מקלב: את האימהות רק את מכירה?

יפעת קריב: בוא נעשה משהו למענן.

מירי רגב: עמדת משרד האוצר, בבקשה.

<רן רידניק: משרד האוצר מתנגד להצעה הזאת.

<רן רידניק: יכול להיות שגם פרוצדורלית לא נכון להעלות דבר שכזה במהלך דיון בהכנה לקריאה שנייה ושלישית.

<רן רידניק: אנחנו מסכימים עם שר הכלכלה, שככל שהוא חושב שנכון לקדם את זה, זה נכון באפיק חקיקה רגיל, לא באפיק שכזה.

<רן רידניק: מעבר לזה, יש לכך השלכות כלכליות משמעותיות.

<רן רידניק: נציגי המעסיקים עצמם מתנגדים לסוגיה הזאת.

<רן רידניק: גם בעולם של השלכות על שירות המדינה, מורים, אחיות, עולם שכזה, אנו סבורים שאין מקום לדון ולאשר סוגיה שכזאת.

יעקב אשר: זאת עמדתו של שר הכלכלה.

מירי רגב: נציג משרד המשפטים מצטרף לנציג משרד האוצר.

דוד אזולאי: אנחנו לא חושדים בכם שתתמכו בזה, אל תדאגו.

<תומר רוזנר: צריך לדעת אם הוא אומר שזאת הסתייגות תקציבית או לא.

<תומר רוזנר: האם זו בעיניכם הסתייגות תקציבית?

<רן רידניק: כן, גם לעמדת אגף השכר וגם לעמדת נציגי המעסיקים שהעבירו את חוות דעתם בנושא בשעה שהיתה להם להעביר.

מירי רגב: תודה רבה.

מירי רגב: מי בעד ההסתייגות?

מירי רגב: מי נגד?

מירי רגב: בעד – 1

מירי רגב: נמנעים – אין

מירי רגב: ההסתייגות לא נתקבלה.

מירי רגב: נעבור להצבעה על הצעת החוק.

מירי רגב: מי בעד הצעת החוק?

מירי רגב: ירים את ידו.

מירי רגב: מי נגד?

מירי רגב: בעד – רוב

מירי רגב: נמנעים – אין

מירי רגב: תודה רבה.

מירי רגב: הצעת החוק נתקבלה.

דוד אזולאי: אני מבקש רביזיה.

מירי רגב: ב-15:45 תהיה הצבעה על הרביזיה.